E L Ő T E R J E S Z T É S

**Szombathely Megyei Jogú város közgyűlése Oktatási és Szociális Bizottsága**

**2017. szeptember 13-i ülésére**

**Javaslat a Szombathelyi Derkovits Gyula Általános Iskola jubileumi rendezvényének támogatására**

A Szombathelyi Tankerületi Központ a Szombathelyi Derkovits Gyula Általános Iskola fennállásának 50. évfordulója alkalmából megrendezésre kerülő programokhoz kéri a tisztelt Bizottság támogatását.

A „lakótelepi iskola” fennállásának megünneplését több városi jelentőségű program szervezésével tervezik. A nyitórendezvényre 2018. április elején kerülne sor, mely három kiállítási részből állna:

* egy kiállítást a „Gyermekszemmel rajzverseny” 2018. évi alkotásaiból,
* a 2. kiállítási részt az iskola egykori tanítványainak művészeti alkotásaiból (Foky Éva, Rasperger Dávid) rendeznék meg,
* továbbá az 50. évet felölelő iskolatörténeti kiállítást megrendezésére is sor kerülne.

A nyitórendezvényhez 140.000 Ft támogatást kérnek, melyet a résztvevők szerény megvendégelésére fordítanának.

Tisztelettel tájékoztatom a Bizottságot, hogy a 493/2015. (XII.09.) OSzB. sz. határozatában a rendezvények támogatásának vonatkozásában azt az elvet fogalmazta meg, hogy

„az intézmények alapításának „kerek” évfordulós 25-50-75-100 éves megünneplését meghatározott 75-100-125-150 ezer Ft összeggel támogatja. A 100 év feletti további kerek évfordulók esetén a támogatás 25-25 ezer forinttal nő”.

Szombathely Megyei Jogú Város Önkormányzata Közgyűlésének az önkormányzati forrásátadásról szóló 47/2013. (XII.4.) önkormányzati rendelete 4. § (11) bekezdése alapján a támogatási igények elbírálását megelőzően a döntéshozót az alábbiakról tájékoztatni kell:

1. meglévő elszámolási kötelezettségének eleget tett-e a szervezet,
2. a tárgyévben egyéb bizottságokhoz benyújtott kérelmei tárgyáról; összegéről,
3. a tárgyévben az Önkormányzattól kért és kapott támogatások céljáról, összegéről,
4. az aktuális kérelem tárgyáról, összegéről,
5. rendezvény esetén a rendezvény megvalósulásának várható időpontjáról,
6. a döntés alapjául szolgáló költségvetési előirányzat kihasználtságáról.

Tájékoztatom a Tisztelt Bizottságot, hogy a Szombathelyi Tankerületi Központ (lejárt elszámolási határidők tekintetében) elszámolási kötelezettségeiknek eleget tett. A kérelem tartalmazza az önkormányzati forrásból származó támogatások ismertetését.

A benyújtott kérelem tartalmazza a megvalósítandó rendezvény várható időpontját, célját és részletes költségvetését is.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. szeptember „ ”**

**/:Koczka Tibor:**

**HATÁROZATI JAVASLAT**

**...../2017. (IX. 13.) OSzB. határozat**

1. Szombathely Megyei Jogú Város Közgyűlésének Oktatási és Szociális Bizottsága a Szombathelyi Tankerületi Központ kérelmét megtárgyalta, és az Önkormányzat Szervezeti és Működési Szabályzatáról szóló 34/2014.(XI.13.) Önkormányzati rendelet 52. § (2) bekezdés 1. pontjában kapott felhatalmazás alapján, a Szombathelyi Derkovits Gyula Általános Iskola fennállásának 50. évfordulója alkalmából megrendezésre kerülő nyitó rendezvény (három részből álló kiállítás) költségeihez az Önkormányzat 2017. évi költségvetési rendeletének „Versenyek, rendezvények, támogatások” sora terhére……………… Ft támogatást biztosít.
2. A Bizottság felkéri az előterjesztőt, hogy a támogatással kapcsolatos teendőket az önkormányzati forrásátadásról szóló 47/2013.(XII.4.) önkormányzati rendeletben foglaltaknak megfelelően végezze el.

**Felelős: Rettegi Attila, a bizottság elnöke,**

**(Dr. Bencsics Enikő, az Egészségügyi és Közszolgálati Osztály** **vezetője,**

**Stéger Gábor, a Közgazdasági és Adó Osztály vezetője)**

**Határidő: 2017. szeptember 30.**